Topmatrieks: Olivia wil mense helpOlivia de Kock Sy het sewe onderskeidings in die matriekeindeksamen behaal. Sy spog met onderskeidings in Afrikaans, dramatiese kunste, geografie, wiskunde, fisiese wetenskappe, lewenswetenskappe en lewensoriëntering. Olivia wil graag vanjaar medies aan die Universiteit van die Vrystaat of Wits gaan studeer. “Ek hou duime vas, als hang van finale keuring af. Anders gaan ek BCH biologiese wetenskappe studeer.” “Ek het by ŉ hospitaal uitgehelp om seker te maak dit is wat ek wil doen. Ek het dit vreeslik geniet om mense te help.” Haar ma, Elsabé, is ŉ kliniese navorser en haar rolmodel. “Sy werk baie hard en sy is altyd besig. My ma inspireer my en het ŉ groot invloed op my keuse vir medies gehad.” Volgens Olivia het sy in gr.10 akademies begin presteer en tot in gr. 12 erekleure vir akademie behaal. Sy het vakprestasie vir drama en lewensoriëntering gekry. Olivia was op die leerlingraad en ŉ joernalis by die skoolkoerant. Sy het ook aan drama en redenaarskompetisies deelgeneem. Sy sal veral haar onderwysers onthou wat haar ondersteun het en altyd bereid was om die ekstra myl te loop. Sy skryf haar akademiese sukses toe aan die feit dat sy soveel motivering van haar ouers ontvang het. “Hulle het my van kleins af geleer dat ek my doelwitte kan bereik.” Olivia se raad aan matrieks is: Glo in jouself. As jy glo dat jy suksesvol kan wees, sal dit maklik bekombaar wees.